**Ministru kabineta noteikumu projekta „Grozījumi Ministru kabineta 2009.gada 4.augusta noteikumos Nr.872 „Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar Sabiedriskā transporta padomes 2014.gada 31.oktobra lēmumu Nr.6 ir nolemts ierosināt grozījumus Ministru kabineta 2009.gada 4.augusta noteikumos Nr.872 „Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” (turpmāk – MK noteikumi Nr.872), paredzot, kano 2015.gada 2.februāra politiski represētām personām un nacionālās pretošanās kustības dalībniekiem ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2013.gada 21.novembrī pieņemtajiem grozījumiem Sabiedriskā transporta pakalpojumu likumā tika mainīta sabiedriskā transporta pakalpojumu organizēšanā un pārzināšanā iesaistīto institūciju kompetence un izveidota jauna institūcija – Sabiedriskā transporta padome, kuras kompetencē, sākot ar 2014.gada 1.janvāri, ir pieņemt lēmumus, kas saistīti ar sabiedriskā transporta pakalpojumu pārzināšanu un organizēšanu reģionālās nozīmes (reģionālo starppilsētu un vietējās nozīmes maršruti) pārvadājumos.Vienlaikus ar citiem grozījumiem šajā likumā tika grozīta arī maršrutu klasifikācija un ieviests jauns jēdziens „reģionālās nozīmes maršruts”, kas aptver gan reģionālos starppilsētu, reģionālos vietējās nozīmes maršrutus un visus dzelzceļa maršrutus. Attiecīgi Sabiedriskā transporta pakalpojumu likuma pārejas noteikumu 22.punktā Sabiedriskā transporta padomei tika uzdots līdz 2014.gada 31.decembrim izstrādāt Sabiedriskā transporta pakalpojumu likuma [5.panta](http://likumi.lv/doc.php?id=159858#p5) pirmās daļas 1.punktā minēto vienoto reģionālās nozīmes maršrutu tīklu.Šobrīd saistībā ar pastāvošo starppilsētu un vietējās nozīmes maršrutu tīklu nošķiršanu reģionālās nozīmes autobusu pārvadājumos pastāv virkne problēmu, kas saistītas ar maršrutu pārzināšanu (maršrutu, reisu dublēšanās; kustības sarakstu nesaskaņotība u.c.). Tāpat šajā pārvadājumu tīklā pastāv atšķirīga tarifu noteikšanas politika, tostarp dažāda braukšanas maksas atvieglojumu piemērošanas kārtība. Saskaņā ar spēkā esošo MK noteikumu Nr.872 redakciju visas pasažieru kategorijas, kurām ir piešķirti braukšanas maksas atvieglojumi, šīs tiesības var izmantot gan starppilsētu nozīmes, gan vietējās nozīmes maršrutos (tas ir - visā reģionālās nozīmes maršrutu tīklā). Savukārt politiski represētajām personām un nacionālās pretošanās kustības dalībniekiem tiesības izmantot sabiedrisko transportu bez maksas ir tikai starppilsētu maršrutos. Šāda pieeja, kad viena maršrutu tīkla (reģionālās nozīmes) robežās kādai pasažieru kategorijai, atšķirībā no citām, piešķirtās tiesības izmantot braukšanas maksas atvieglojumus ir tikai daļējas, ir uzskatāma par diskriminējošu. Turklāt, pārejot uz pārvadājumu organizāciju vienotā maršrutu tīklā, arvien grūtāk būs identificējamas starppilsētu un vietējās nozīmes autobusu atšķirības dabā, tādējādi apgrūtinot attiecīgā braukšanas maksas atvieglojuma izmantošanas iespējas.Vienota maršrutu tīkla izveidošanas ietvaros, vienlaikus ar maršrutu tīkla pārskatīšanu, reģionālās nozīmes maršrutu tīklā pakāpeniski tiks ieviesta vienota tarifa noteikšanas kārtība, kā arī, ņemot vērā iepriekš minētos apstākļus, ir nepieciešams noteikt vienādus braukšanas maksas atvieglojumu izmantošanas principus.Ņemot to vērā, Sabiedriskā transporta padome šobrīd ir lēmusi, ka politiski represētām personām un nacionālās pretošanās kustības dalībniekiem ir nosakāmi braukšanas maksas atvieglojumi visā reģionālās nozīmes maršrutu tīklā (tas ir, tiesības izmantot gan reģionālos starppilsētu, gan vietējās nozīmes autobusus un vilcienus). Attiecīgi noteikumu projekta 8.punktā ir paredzēts, ka politiski represētām personām un nacionālās pretošanās kustības dalībniekiem ir tiesības izmantot bez maksas sabiedrisko transportlīdzekli, kas pārvadā pasažierus reģionālās nozīmes maršrutā. Līdz šim šī norma noteica, ka politiski represētām personām un nacionālās pretošanās kustības dalībniekiem ir tiesības bez maksas izmantot sabiedrisko transportlīdzekli, kas pārvadā pasažierus tikai reģionālajā starppilsētu nozīmes maršrutā.Ar minēto politiski represēto un nacionālās pretošanās kustības dalībnieku tiesību papaplašināšanu saistītais pārvadātājam kompensējamo zaudējumu pieaugums tiek prognozēts 202 690 eiro apmērā. Pasākums tiks finansēts no valsts budžeta programmā 31.00.00 „Sabiedriskais transports” apakšprogramma 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” pieejamiem līdzekļiem. Papildus valsts budžeta līdzekļi šī pasākuma īstenošanai nav nepieciešami.Lai nodrošinātu Ministru kabineta noteikumos izmantotās terminoloģijas atbilstību Sabiedriskā transporta pakalpojumu likumam, papildus ir precizētas arī citas noteikumu normas, aizstājot jēdzienus „reģionālās starppilsētu un vietējās nozīmes maršruti” ar jēdzienu „reģionālās nozīmes maršruti”. |
| 3. | Projekta izstrādē iesaistītās institūcijas | Satiksmes ministrija, Sabiedriskā transporta padome, Valsts SIA „Autotransporta direkcija”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz politiski represētām personām un nacionālās pretošanās kustības dalībniekiem, paplašinot viņu tiesību apjomu izmantot sabiedrisko transportu bez samaksas. Saskaņā ar Valsts SIA „Autotransporta direkcija” rīcībā esošo informāciju 2014.gadā ir izmantoti 174 310 šādi bezmaksas braucieni. Tiek prognozēts, ka mainot pastāvošo kārtību, šis skaits pieaugs līdz 227 490 braucieniem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums |  Noteikumu projekts administratīvās izmaksas nepalielinās, jo politiski represēto personu un nacionālās pretošanās kustības dalībnieku uzskaite un zaudējumu kompensācijas aprēķins par šo personu bezmaksas pārvadāšanu sabiedriskajā transporta šobrīd jau tiek veikta. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, Valsts SIA „Autotransporta direkcija” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekme uz pārvaldes funkcijām un institucionālo struktūru. Politiski represēto personu un nacionālās pretošanās kustības dalībnieku uzskaite un zaudējumu kompensācijas aprēķins par šo personu bezmaksas pārvadāšanu sabiedriskajā transporta šobrīd jau tiek veikta un braukšanas maksas atvieglojuma izmantošanas iespēju paplašināšanai nav ietekmes uz Valsts SIA „Autotransporta direkcijas” cilvēkresursiem. Šis pasākums tiks īstenots esošo resursu ietvaros. |
| 3. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Satiksmes ministrs A.Matīss

Vīza: Valsts sekretārs K.Ozoliņš

19.11.2014. 13:58

885

Girucka 67028381

Iveta.Girucka@sam.gov.lv

Mince 67686494

Sanita.Mince@atd.lv